蔡襄
龟山夜泊书事
十月淮水平，莹净铺寒簟。
浴日弄净光，涵山碎青点。
开帆直千里，快去曾非渐。
盲风半作势，怒浪立呈险。
枯林助呼嘷，巨蜃工腾闪。
偎崖少休息，击缆犹欹飐。
忠信古云伏，奸邪神所贬。
扣心良自安，潜祈亦羞谄。
夜分群籁息，天明恶云斂。
霜威寒更清，霁色鲜可染。
怀安固俗喜，乘危岂予歉。
赐告虽庆幸，被恩实惭忝。
慈亲慰衰发，娇儿别啼脸。
人情足爱恋，将思辄闭掩。
世事忽忧来，惊起类痴魇。
金絮北饵胡，弓刀西压陕。
天子欲求理，群材务搜检。
大明破昏翳，久弊刮痕玷。
有如广厦时，拙者亦磨剡。
行路勿迟迟，流年空苒苒。